## Pravilnik o utvrđivanju mreže i kriterija o dovoljnom broju stanica za tehnički pregled vozila

### NN 5/1994 (21.1.1994.), Pravilnik o utvrđivanju mreže i kriterija o dovoljnom broju stanica za tehnički pregled vozila

# CENTAR ZA VOZILA HRVATSKE I HRVATSKI AUTO-KLUB

Temeljem članka 277. stavka 3. Zakona o sigurnosti prometa na cestama
("Narodne novine" br. 84/92, 5/93 i 26/93), te rješenja Ministarstva
unutarnjih poslova Republike Hrvatske br. 511-01-72-7693/7-93 od 5. kolovoza
1993., Upravni odbor Centra za vozila Hrvatske na sjednici održanoj 8.
prosinca 1993. i Upravni odbor Hrvatskog auto-kluba na sjednici održanoj
8. prosinca 1993. godine, (u daljnjem tekstu stručne organizacije), donijeli
su

## PRAVILNIK

### O UTVRĐIVANJU MREŽE I KRITERIJA O DOVOLJNOM BROJU STANICA ZA TEHNIČKI PREGLED VOZILA

Članak 1.

Ovim pravilnikom utvrđuju se mreža i kriteriji o dovoljnom broju stanica
za tehnički pregled vozila (u daljnjem tekstu: stanica) s obzirom na kapacitet
i njihovu međusobnu udaljenost. Ovaj pravilnik se ne primjenjuje na stanice
za pregled traktora.

Članak 2.

Kapacitet stanice za jednu tehnološku liniju utvrđuje se na 25.000 tehničkih
pregleda osobnih automobila godišnje. Standard tehničkih pregleda ostalih
vozila utvrđuje se kako slijedi:

- za autobuse, tegljače, radna vozila, teretne i kombinirane automobile
kao 1,6 tehničkih pregleda osobnog automobila,

- za motocikle i lake prikolice kao 0,6 tehničkih pregleda osobnog automobila,

- za priključna vozila i traktore kao jedan tehnički pregled osobnog
automobila.

Dva preventivna tehnička pregleda vozila računaju se kao jedan tehnički
pregled osobnog automobila.

Članak 3.

Stanice za redovni tehnički pregled vozila moraju međusobno biti udaljene
najmanje 35 km cestom. Izuzetno od stavka 1. ovog članka stanica se može
otvoriti na udaljenosti 15 do 35 km od postojećih stanica, ukoliko je na
području gdje se treba otvoriti stanica registrirano najmanje 5.000 vozila
koja podliježu obvezi redovnog tehničkog pregleda vozila. Ako u mjestu
postoji samo jedna stanica, u kojoj dolazi do problema u radu vezanih za
održavanje objekta, uređaja i opreme ili u primjeni propisa, odnosno općih
akata koje donose stručne organizacije u odnosu na tehnički pregled vozila
i druge poslove koji se obavljaju u stanicama, može se neovisno od kriterija
iz stavka 1. i 2. ovog članka otvoriti još jedna stanica. Odredbe stavka
1. i 2. ovog članka ne odnose se na stanice koje imaju odobrenje za obavljanje
redovnih tehničkih pregleda vozila na dan stupanja na snagu ovog pravilnika.

Članak 4.

Preventivne tehničke preglede vozila, osim preventivnog tehničkog pregleda
kočnica, mogu bez ograničenja obavljati stanice za redovni tehnički pregled
vozila, kao i posebne stanice za preventivni tehnički pregled vozila prijevoznika
i drugih pravnih osoba koje ispunjavaju propisane uvjete, neovisno o kriterijima
iz članka 3. ovog pravilnika.

Članak 5.

Periodični tehnički pregled kočnica u gradovima: Zagreb, Rijeka, Split,
Osijek, Sisak, Varaždin, Slavonski Brod, Pula, Karlovac, Bjelovar i njihovoj
okolici (do 35 km) obavljaju u pravilu specijalizirane stanice. Na prostorima
koji nisu obuhvaćeni stavkom 1. ovog članka periodični tehnički pregled
kočnica mogu obavljati ili specijalizirane stanice za preventivni tehnički
pregled kočnica ili stanice za preventivni tehnički pregled vozila ili
izuzetno i stanice za redovni tehnički pregled vozila. Stanice za redovni
tehnički pregled vozila periodični tehnički pregled kočnica mogu obavljati
samo izvan redovnog radnog vremena namijenjenog tehničkim pregledima vozila,
odnosno u redovno radno vrijeme ako imaju najmanje dvije tehnološke linije
i zadovoljavaju posebne, za to propisane uvjete. Dok se ne izgrade specijalizirane
stanice za periodični tehnički pregled kočnica iz stavka 1. ovog članka,
ovaj pregled mogu obavljati stanice iz stavka 2. ovog članka. Bliže odredbe
o mreži i uvjetima za obavljanje preventivnih tehničkih pregleda kočnica
mogu se utvrditi posebnim općim aktom kojeg donose stručne organizacije.

Članak 6

. Ne temelju kriterija utvrđenih člankom 2. i 3. ovog pravilnika utvrđuje
se da se nove stanice za redovne tehničke preglede vozila mogu otvoriti
na slijedećim lokacijama:

1. jedna stanica na svim otocima gdje nema takve stanice,

2. jedna stanica u zapadnom dijelu grada Zagreba za potrebe zapadnog
dijela grada Zagreba, Zaprešića i Samobora,

3. jedna stanica u gradovima (mjestima): Valpovo, Novska, Garešnica,
Ivanić Grad, Dugo Selo, Pitomača, Petrinja, Sunja, Vojnić, Senj, Karlobag,
Gračac, Titova Korenica, Benkovac, Obrovac, Biograd n/m, Trogir, Omiš,
Ivanec, Čabar i Novi Marof.

Članak 7.

Ovaj pravilnik stupa na snagu danom donošenja.

Članak 8.

Ovaj pravilnik objavljuje se u stručnom biltenu koji izdaju stručne
organizacije i "Narodnim novinama".

I/1, broj: 708-2/93

Broj: 3210/8

Zagreb, 8. prosinca 1993.

Predsjednik Upravnog odbora Centra za vozila Hrvatske

**Ivo Rabar, dipl. inž., v. r.**

Predsjednik Upravnog odbora Hrvatskog auto-kluba

**Slavko Degoricija, prof. v. r.**

Pravilnik, NN 5/1994-101